Rower keer dat 2 makkers egpaar op kleinhoewe skiet | Netwerk24
Rower keer dat 2 makkers egpaar op kleinhoewe skiet
Deur Hanti Otto 08 Maart 2019 22:31
Twee rowers het in 'n aanval op 'n hoewe naby Pretoria gedreig om 'n egpaar dood te skiet, terwyl hul makker gekeer en kussings onder die vasgebinde slagoffers se koppe gesit het.
Die egpaar se nagmerrie het Vrydag omstreeks 02:00 begin toe hulle wakker geword het toe die rowers 'n vuurwapen teen die man se kop gehou het. Hy en sy vrou is vasgebind en moes op hul mae lê.
Die gebied is ook net 'n klipgooi van die Bultfontein/Vastfontein-hoewes af, wat in Januarie soms tot drie aanvalle per nag gehad het.
Die rowers het die huis byna leeggedra en in die egpaar se dubbelkajuitbakkie en sportnutsvoertuig weggery.
Die man het losgekom en in die donker hulp by die bure gaan soek.
Met die hulp van die Grootvlei-Wes/Mont Lorraine-gemeenskapsvereniging (GWM) is die voertuie kort daarna in Winterveld, etlike kilometer daarvandaan, verlate gevind, sonder die geroofde huisraad.
Die paartjie, albei in hul 30's, is nie fisiek beseer nie, maar getraumatiseerd, sê Martin Fraser, patrollie-koördineerder van die GWM.
Toe die egpaar se een hond later siek geword het, het hulle besef dat hy vergiftig is.
"Dit lyk asof die rowers 'n ander gif as die gewone 'Two Step', wat vinnig werk, gebruik het. Hierdie gif het langer geneem voordat die hond simptome getoon het."
Hulle kon nie die hond red nie.
Fraser sê dié aanval is die eerste gewelddadige een die afgelope paar jaar in hul gebied. Hulle het wel al 'n ruk probleme met drade wat geknip word en inbraakpogings.